[pic] | ΕΠΙΤΡΟΠΗ ΤΩΝ ΕΥΡΩΠΑΪΚΩΝ ΚΟΙΝΟΤΗΤΩΝ |

Βρυξέλλες, 1.7.2005

COM(2005) 291 τελικό

Πρόταση

ΑΠΟΦΑΣΗΣ ΤΟΥ ΣΥΜΒΟΥΛΙΟΥ

για την τροποποίηση του παραρτήματος ΙΙ της οδηγίας 2000/53/ΕΚ του Ευρωπαϊκού Κοινοβουλίου και του Συμβουλίου για τα οχήματα στο τέλος του κύκλου ζωής τους

(υποβληθείσα από την Επιτροπή)

ΑΙΤΙΟΛΟΓΙΚΗ ΕΚΘΕΣΗ

Βάσει του άρθρου 4 παράγραφος 2 στοιχείο α) της οδηγίας 2000/53/ΕΚ για τα οχήματα στο τέλος του κύκλου ζωής τους ([?]), απαγορεύεται η χρήση μολύβδου, υδραργύρου, καδμίου ή εξασθενούς χρωμίου σε υλικά και κατασκευαστικά στοιχεία των οχημάτων, εκτός εάν προβλέπεται εξαίρεση στο παράρτημα ΙΙ της εν λόγω οδηγίας. Αυτός ο κατάλογος εξαιρέσεων μπορεί να τροποποιηθεί σύμφωνα με την τεχνική και επιστημονική πρόοδο. Η Επιτροπή επικουρείται στο έργο αυτό από την επιτροπή που έχει συσταθεί δυνάμει του άρθρου 18 της οδηγίας 75/442/ΕΟΚ ([?]) περί των στερεών αποβλήτων.

Με βάση την τεχνική και επιστημονική εκτίμηση, η Επιτροπή κατέληξε στα ακόλουθα πορίσματα:

Σημείο 2 α) και β) της παρούσας πρότασης (αλουμίνιο για μηχανουργική επεξεργασία)

Όσον αφορά την εξαίρεση για χρήση μολύβδου ως συστατικού κραμάτων στο αλουμίνιο για μηχανουργική επεξεργασία (σημείο 2 β) του ισχύοντος παραρτήματος ΙΙ, όπως τροποποιήθηκε από την απόφαση 2002/525/ΕΚ ([?]) της Επιτροπής, η τεχνική εκτίμηση δείχνει ότι υπάρχουν διαθέσιμα υποκατάστατα. Ωστόσο, από τις παρατηρήσεις των ενδιαφερομένων φαίνεται ότι χρειάζονται ακόμη τυποποιημένα κράματα αλουμινίου, με περιεκτικότητα σε μόλυβδο έως 1,5%, για μέρη σχετικά με την ασφάλεια και μέρη κινητήρων (π.χ. συστήματα πέδησης και συστήματα καυσίμων). Επομένως, προτείνεται να επιτραπεί περιεκτικότητα σε μόλυβδο έως 1,5% κατά βάρος, μέχρι την 1η Ιουλίου 2008, με επανεξέταση την 1η Ιουλίου 2007. Εξάλλου, στη δεύτερη σημείωση του ισχύοντος παραρτήματος ΙΙ προβλέπεται εξαίρεση για τη χρήση μολύβδου 0,4% κατά βάρος στο αλουμίνιο για μηχανουργική επεξεργασία, χωρίς χρονικό περιορισμό. Δεδομένου ότι, από τεχνική άποψη, δεν έχει σημασία εάν ο μόλυβδος έχει προστεθεί σκοπίμως ή όχι, προτείνεται να διαγραφεί αυτός ο όρος.

Σημείο 4 της παρούσας πρότασης (κελύφη και δακτύλιοι εδράνων)

Όσον αφορά το πεδίο εφαρμογής της εξαίρεσης του σημείου 4 του ισχύοντος παραρτήματος ΙΙ (έδρανα και έμβολα από μόλυβδο/ορείχαλκο), όπως τροποποιήθηκε από την απόφαση 2002/525/ΕΚ της Επιτροπής, οι ενδιαφερόμενοι ζήτησαν αναδιατύπωση της εξαίρεσης, με σκοπό να επεκταθεί η εξαίρεση σε όλα τα κελύφη και δακτυλίους εδράνων από μόλυβδο, και να μην καλύπτει μόνον τα κελύφη και δακτυλίους εδράνων από μόλυβδο/ορείχαλκο. Τα κελύφη και οι δακτύλιοι εδράνων από μόλυβδο/ορείχαλκο συνήθως περιέχουν 21-25% μόλυβδο κατά βάρος. Επί του παρόντος σχεδιάζονται κελύφη και δακτύλιοι εδράνων χωρίς μόλυβδο και έχουν ήδη αρχίσει να χρησιμοποιούνται σε ορισμένες εφαρμογές. Κατά τους ενδιαφερομένους, τα κελύφη και οι δακτύλιοι εδράνων χωρίς μόλυβδο υποτίθεται ότι θα είναι ευρέως διαδεδομένα σε όλες τις μελλοντικές εφαρμογές. Ο περιορισμός της ισχύουσας εξαίρεσης στα κελύφη και τους δακτυλίους εδράνων από μόλυβδο/ορείχαλκο μόνον φαίνεται να αποθαρρύνει την τεχνική καινοτομία και τη χρήση εναλλακτικών λύσεων χωρίς μόλυβδο, που σήμερα ενδέχεται να μην είναι εντελώς χωρίς μόλυβδο. Επομένως, προτείνεται να επεκταθεί το πεδίο εφαρμογής της εξαίρεσης ώστε να καλύψει όλα τα κελύφη και τους δακτυλίους εδράνων που περιέχουν μόλυβδο και, αφού η τεχνική καινοτομία κινείται προς την κατεύθυνση της αντικατάστασης του μολύβδου σε όλες τις εφαρμογές, να συμπεριληφθεί καταληκτική ημερομηνία (1η Ιουλίου 2008). Η τεχνική εκτίμηση δείχνει ότι υπό συνθήκες εντατικής λειτουργίας απαιτούνται αντιτριβικά υλικά, τα οποία να είναι σε θέση να εξασφαλίσουν την περιστροφή κινουμένων μερών, ακόμη και σε περίπτωση που παύει προσωρινά να υφίσταται λιπαντικός υμένας. Οι εναλλακτικές λύσεις χωρίς μόλυβδο θα πρέπει επίσης να λειτουργούν υπό τις ακραίες συνθήκες που επικρατούν τόσο μέσα στον κινητήρα, όσο και στο σύστημα μετάδοσης κίνησης. Συνεπώς, προτείνεται να επανεξετασθεί η εξαίρεση αυτή, μέχρι την 1η Ιουλίου 2007, ώστε να εξασφαλισθεί η εφαρμογή τεχνολογιών χωρίς χρήση μολύβδου σε όλους τους κινητήρες και τα συστήματα μετάδοσης κίνησης, χωρίς να επηρεάζεται η ορθή λειτουργία τους.

Σημείο 7 α) και β) της παρούσας πρότασης (μέσα βουλκανισμού και σταθεροποιητές για ελαστομερή για εφαρμογές διοχέτευσης ρευστών και σε συστήματα μετάδοσης κίνησης)

Όσον αφορά την εξαίρεση για τη χρήση μολύβδου σε μέσα βουλκανισμού και σταθεροποιητές για ελαστομερή για εφαρμογές διοχέτευσης ρευστών και σε συστήματα μετάδοσης κίνησης (σημείο 8 του ισχύοντος παραρτήματος ΙΙ, όπως τροποποιήθηκε από την απόφαση 2002/525/ΕΚ της Επιτροπής), η εκτίμηση δείχνει ότι υπάρχουν διαθέσιμες εναλλακτικές λύσεις χωρίς μόλυβδο. Στις παρατηρήσεις τους, οι ενδιαφερόμενοι αναφέρουν ότι οι σταθεροποιητές με μόλυβδο έχουν ήδη αντικατασταθεί σε ορισμένους τύπους ελαστομερών. Η πλήρης αντικατάσταση θα έχει ολοκληρωθεί εγκαίρως, έως τον Ιούλιο του 2005, για όλα τα νέα οχήματα. Για τα μέσα βουλκανισμού, οι ενδιαφερόμενοι υποστηρίζουν ότι δεν είναι δυνατόν να εκτιμηθούν αυτή τη στιγμή οι μακροπρόθεσμοι κίνδυνοι που αφορούν παραμέτρους ασφαλείας. Υποστηρίζουν ότι τα μέσα βουλκανισμού, με περιεκτικότητα σε μόλυβδο έως 0,5% κατά βάρος, εμφανίζουν ικανοποιητικά αποτελέσματα από άποψη οδικής ασφάλειας. Επομένως, για τις εν λόγω εφαρμογές θα πρέπει να δοθεί περισσότερος χρόνος, προκειμένου να δοκιμαστούν επαρκώς οι εναλλακτικές λύσεις χωρίς μόλυβδο. Λαμβανομένου υπόψη ότι υπάρχουν εναλλακτικές λύσεις, για λόγους οδικής ασφάλειας φαίνεται λογικό να δοθεί προθεσμία ενός ακόμη έτους για τις εφαρμογές αυτές. Εξάλλου, η εκτίμηση έδειξε ότι είναι τεχνικώς αδύνατον να μειωθεί η περιεκτικότητα σε μόλυβδο κάτω από το 0,5% κατά βάρος σε σταθεροποιητές για ελαστομερή για εφαρμογές σε συστήματα μετάδοσης κίνησης. Στην περίπτωση αυτή, ο μόλυβδος χρησιμοποιείται ως σταθεροποιητής για τη συγκόλληση αγωγών ή μερών από ελαστομερή σε μέταλλο. Ως εκ τούτου, προτείνεται να συμπεριληφθεί νέο σημείο για τη συγκεκριμένη εφαρμογή χωρίς χρονικό περιορισμό.

Σημείο 9 της παρούσας πρότασης (επενδύσεις πέδησης)

Η εξαίρεση για τη χρήση μολύβδου στον χαλκό των επενδύσεων πέδησης, που περιέχει περισσότερο από 0,5% μόλυβδο κατά βάρος, για τύπους οχημάτων εγκεκριμένους πριν από την 1η Ιουλίου 2003 και τη συντήρηση των οχημάτων αυτών, έληξε την 1η Ιουλίου 2004 (σημείο 12 του ισχύοντος παραρτήματος ΙΙ, όπως τροποποιήθηκε από την απόφαση 2002/525/ΕΚ της Επιτροπής). Ωστόσο, σύμφωνα με την τρίτη σημείωση του ισχύοντος παραρτήματος ΙΙ, επιτρέπεται η χρήση μολύβδου έως 0,4%, μέχρι την 1η Ιουλίου 2007, υπό τον όρο ότι δεν έχει προστεθεί σκοπίμως. Το προτεινόμενο σημείο 9 ορίζει ότι το εν λόγω 0,4% μπορεί να χρησιμοποιηθεί μόνον σε υλικά τριβής των συστημάτων πέδησης. Δεδομένου ότι, από τεχνική άποψη, δεν έχει σημασία ο όρος να μην έχει προστεθεί σκοπίμως ο μόλυβδος, προτείνεται να διαγραφεί αυτός ο όρος.

Σημείο 10 της παρούσας πρότασης (έδρανα βαλβίδων)

Όσον αφορά την εξαίρεση για τη χρήση μολύβδου σε έδρανα βαλβίδων, η οποία λήγει τον Ιούλιο του 2006 (σημείο 13 του ισχύοντος παραρτήματος ΙΙ, όπως τροποποιήθηκε από την απόφαση 2002/525/ΕΚ της Επιτροπής), ορισμένοι ενδιαφερόμενοι έχουν αναφέρει ότι για την αλλαγή των σειρών που κυκλοφορούν απαιτούνται εντατικές δοκιμές αντοχής και ότι, σε περίπτωση ανεπιτυχών δοκιμών, χρειάζεται να επανασχεδιασθεί ολόκληρος ο κινητήρας. Προκειμένου να εξασφαλισθεί η οδική ασφάλεια, προτείνεται να μετατεθεί η καταληκτική ημερομηνία κατά ένα έτος.

Σημείο 12 της παρούσας πρότασης (πυροτεχνικοί ενεργοποιητές)

Όσον αφορά την εξαίρεση για τη χρήση μολύβδου σε πυροτεχνικούς ενεργοποιητές, η οποία λήγει την 1η Ιουλίου 2007 (σημείο 16 του ισχύοντος παραρτήματος ΙΙ), η εκτίμηση δείχνει ότι υπάρχουν διαθέσιμα υποκατάστατα για τα νέα μοντέλα στο εγγύς μέλλον. Ωστόσο, η τεχνική εκτίμηση δείχνει ότι υπάρχουν διάφορες γενιές στα συστήματα αερόσακκων. Στις νέες γενιές είναι ενσωματωμένα ηλεκτρονικά συστήματα ελέγχου στους ενεργοποιητές και οι μελλοντικές γενιές συστημάτων αερόσακκων θα περιλαμβάνουν ακόμη περισσότερα ηλεκτρονικά συστήματα, για να διευκολυνθεί η εφαρμογή τους σε διάφορους τύπους οχημάτων. Για τα υπάρχοντα μοντέλα, τα κατασκευαστικά στοιχεία στις διάφορες γενιές συστημάτων αερόσακκων δεν είναι εναλλάξιμα και τα κατασκευαστικά στοιχεία ενός τύπου δεν μπορούν να αντικατασταθούν από τα κατασκευαστικά στοιχεία άλλου τύπου, σε περίπτωση που χρειαστεί να αντικατασταθούν οι αερόσακκοι κατόπιν ατυχήματος. Επομένως, προτείνεται τα νέα μοντέλα να μην περιέχουν μόλυβδο (για τύπους οχημάτων εγκεκριμένους μετά την 1η Ιουλίου 2006) και τα παλαιά μοντέλα (για τύπους οχημάτων εγκεκριμένους πριν από την 1η Ιουλίου 2006), καθώς και τα ανταλλακτικά τους, να εξαιρούνται, χωρίς χρονικό περιορισμό.

Σημείο 13 α) και β) της παρούσας πρότασης (αντιδιαβρωτικές επιστρώσεις)

Όσον αφορά την εξαίρεση για τη χρήση εξασθενούς χρωμίου σε αντιδιαβρωτικές επιστρώσεις, η οποία λήγει την 1η Ιουλίου 2007 (σημείο 17 του ισχύοντος παραρτήματος ΙΙ, όπως τροποποιήθηκε από την απόφαση 2002/525/ΕΚ της Επιτροπής), η εκτίμηση δείχνει ότι για πολλές εφαρμογές υπάρχουν υποκατάστατα. Για τη χρήση εξασθενούς χρωμίου σε αντιδιαβρωτικές επιστρώσεις σε συστήματα κοχλίου και περικοχλίου για εφαρμογή σε πλαίσια, επί του παρόντος δεν υπάρχουν διαθέσιμα υποκατάστατα. Ως εκ τούτου, προτείνεται να παραταθεί η εξαίρεση γι’ αυτή τη συγκεκριμένη εφαρμογή επί ένα έτος επιπλέον και να επανεξετασθεί η εν λόγω εξαίρεση, προκειμένου να εξασφαλισθεί ότι δεν πρόκειται να συμβεί τυχαία αποσύνδεση βασικών μηχανικών μερών κατά τη διάρκεια ζωής των οχημάτων.

Σημείο 17 της παρούσας πρότασης (συσσωρευτές για ηλεκτρικά οχήματα)

Η ισχύουσα εξαίρεση για τη χρήση καδμίου σε συσσωρευτές για ηλεκτρικά οχήματα λήγει στις 31 Δεκεμβρίου 2005. Η χρήση καδμίου σε συσσωρευτές για ηλεκτρικά οχήματα επιτρέπεται χωρίς χρονικό περιορισμό ως ανταλλακτικά για οχήματα που έχουν διατεθεί στην αγορά πριν από τις 31 Δεκεμβρίου 2005 (σημείο 21 του ισχύοντος παραρτήματος ΙΙ, όπως τροποποιήθηκε από την απόφαση 2002/525/ΕΚ της Επιτροπής). Η μελέτη SUBAT (http://www.battery-electric.com/subatdocs/WP5-006.pdf) κατέληγε στο συμπέρασμα ότι σήμερα (2005), για αμιγώς ηλεκτρικά οχήματα, οι τεχνολογίες ιόντων λιθίου είναι οι πλέον ενδεδειγμένες λύσεις, και ακολουθούν οι τεχνολογίες με χλωριούχο νάτριονικέλιο, μόλυβδο-οξύ, νικέλιο-υδρίδιο μετάλλου και νικέλιο-κάδμιο. Παρ’ όλα ταύτα είναι αμφισβητούμενο κατά πόσον, αυτή τη στιγμή, τα εν λόγω υποκατάστατα είναι δοκιμασμένα και έτοιμα για παραγωγή σε μεγάλη κλίμακα. Κατά τη Διάσκεψη για το Ηλεκτρικό Αυτοκίνητο, στο Μονακό, τον Απρίλιο του 2005, η SAFT προώθησε την τεχνολογία συσσωρευτών ιόντων λιθίου για τα ηλεκτρικά οχήματα. Σε ανακοινωθέν τύπου δήλωσε ότι « στη Γαλλία, αυτή η τεχνολογία αναπτύσσεται από τη SAFT. Αυτός ο τύπος συσσωρευτή αποθήκευσης χρησιμοποιείται πολύ λίγο, κυρίως λόγω του κόστους του. Πρόκειται να τοποθετείται στα οχήματα της εταιρείας SVE (HEULIEZ και DASSAULT ASSOCIÉS). » (βλ. http://evs21.org/IMG/pdf/new_battery_technology.pdf).

Η μελέτη SUBAT υποστηρίζει περαιτέρω ότι θα πρέπει να δοθεί κάποιος χρόνος στους κατασκευαστές οχημάτων ώστε να προσαρμόσουν τα μοντέλα παραγωγής τους και να ενσωματώσουν ορισμένες περισσότερο φιλοπεριβαλλοντικές τεχνολογίες συσσωρευτών στα οχήματά τους. Δηλώνεται ότι «κατά τις συζητήσεις που διεξήγαγε η κοινοπραξία με διάφορους ενδιαφερομένους, αυτό δεν μπορεί να γίνει εντός περίπου 5 ετών». Συν τοις άλλοις, οι Ευρωπαίοι κατασκευαστές αυτοκινήτων ζήτησαν εξαίρεση για τη χρήση καδμίου σε ηλεκτρικά οχήματα μέχρι το 2008.

Βάσει των προαναφερομένων, προτείνεται να μετατεθεί η καταληκτική ημερομηνία της εν λόγω εξαίρεσης στις 31 Δεκεμβρίου 2008, για να διατηρηθεί η διαθεσιμότητα ηλεκτρικών οχημάτων: αυτός ο επιπλέον χρόνος χρειάζεται ώστε να αυξηθεί η χωρητικότητα των συσσωρευτών νέας τεχνολογίας και να είναι σε θέση οι κατασκευαστές αυτοκινήτων να προβούν στις αναγκαίες προσαρμογές στα μοντέλα παραγωγής τους, προκειμένου να ενσωματώσουν αυτή τη νέα τεχνολογία συσσωρευτών.

Προτείνεται να επανεξετασθεί η εν λόγω εξαίρεση έως το τέλος του 2007, ώστε να εξασφαλισθεί η διαθεσιμότητα εναλλακτικών τεχνολογιών συσσωρευτών και ηλεκτρικών οχημάτων.

Σημείο 18 της παρούσας πρότασης (οπτικά κατασκευαστικά στοιχεία σε υάλινες μήτρες που χρησιμοποιούνται σε συστήματα υποβοήθησης της οδήγησης)

Προτείνεται να συμπεριληφθεί επιπρόσθετη εξαίρεση για τη χρήση καδμίου σε οπτικά κατασκευαστικά στοιχεία σε υάλινη μήτρα που χρησιμοποιείται σε συστήματα υποβοήθησης της οδήγησης σε οχήματα μέχρι την 1η Ιουλίου 2007. Το σύστημα υποβοήθησης της οδήγησης αναμένεται να βελτιώσει την ορατότητα του οδηγού, με χρησιμοποίηση κάμερας. Η υάλινη μήτρα της κάμερας (500 mg) θα περιέχει 1% (5 mg) κάδμιο. Η χρήση καδμίου στην εν λόγω εφαρμογή είναι προς το παρόν αναπόφευκτη, από τεχνική άποψη. Βρίσκονται, πάντως, σε εξέλιξη εναλλακτικές λύσεις.

Βάσει αυτής της εκτίμησης, η Επιτροπή υπέβαλε σχέδιο απόφασης προς ψήφιση στην επιτροπή που έχει συσταθεί βάσει του άρθρου 18 της οδηγίας 75/442/ΕΟΚ περί των στερεών αποβλήτων, στις 28 Απριλίου 2005. Δεν συγκεντρώθηκε ειδική πλειοψηφία υπέρ του σχεδίου απόφασης.

Επομένως, σύμφωνα με τη διαδικασία που ορίζεται στο άρθρο 5 παράγραφος 4 της απόφασης 1999/468/ΕΚ ([?]) του Συμβουλίου, υποβάλλεται στο Συμβούλιο πρόταση απόφασης του Συμβουλίου. Εάν, εντός τριών μηνών από την ημερομηνία παραπομπής της πρότασης, το Συμβούλιο δεν έχει αποφανθεί επ’ αυτής, τα προτεινόμενα μέτρα εγκρίνονται από την Επιτροπή.

Πρόταση

ΑΠΟΦΑΣΗΣ ΤΟΥ ΣΥΜΒΟΥΛΙΟΥ

για την τροποποίηση του παραρτήματος ΙΙ της οδηγίας 2000/53/ΕΚ του Ευρωπαϊκού Κοινοβουλίου και του Συμβουλίου για τα οχήματα στο τέλος του κύκλου ζωής τους ((Κείμενο που παρουσιάζει ενδιαφέρον για τον ΕΟΧ))

ΤΟ ΣΥΜΒΟΥΛΙΟ ΤΗΣ ΕΥΡΩΠΑΪΚΗΣ ΕΝΩΣΗΣ,

Έχοντας υπόψη:

τη συνθήκη για την ίδρυση της Ευρωπαϊκής Κοινότητας,

την οδηγία 2000/53/ΕΚ του Ευρωπαϊκού Κοινοβουλίου και του Συμβουλίου, της 18ης Σεπτεμβρίου 2000, για τα οχήματα στο τέλος του κύκλου ζωής τους ([?]), και ιδίως το άρθρο 4 παράγραφος 2 στοιχείο β),

Εκτιμώντας τα ακόλουθα:

(1) Σύμφωνα µε την οδηγία 2000/53/ΕΚ, η Επιτροπή καλείται να αξιολογήσει τη χρήση μολύβδου, υδραργύρου, καδμίου ή εξασθενούς χρωμίου, η οποία απαγορεύεται δυνάμει του άρθρου 4 παράγραφος 2 στοιχείο α) της εν λόγω οδηγίας.

(2) Η Επιτροπή, έχοντας προβεί στις απαιτούμενες τεχνικές και επιστημονικές εκτιμήσεις, κατέληξε σε μια σειρά συμπερασμάτων.

(3) Ορισμένες εξαιρέσεις από την απαγόρευση δεν θα πρέπει να παραταθούν, διότι είναι πλέον δυνατόν να αποφεύγεται η χρήση μολύβδου, υδραργύρου, καδμίου ή εξασθενούς χρωμίου στις εν λόγω εφαρμογές.

(4) Ορισμένα υλικά και κατασκευαστικά στοιχεία που περιέχουν μόλυβδο, υδράργυρο, κάδμιο ή εξασθενές χρώμιο θα πρέπει να εξαιρούνται ή να συνεχίσουν να εξαιρούνται από την απαγόρευση του άρθρου 4 παράγραφος 2 στοιχείο α), δεδομένου ότι παραμένει αναπόφευκτη η χρήση αυτών των επικινδύνων ουσιών στα συγκεκριμένα υλικά και κατασκευαστικά στοιχεία. Σε ορισμένες περιπτώσεις, είναι σκόπιμο να επανεξετασθεί η καταληκτική ημερομηνία αυτών των εξαιρέσεων, προκειμένου να εκτιμηθεί κατά πόσον παραμένει αναπόφευκτη η χρήση των απαγορευμένων ουσιών στο μέλλον.

(5) Στην περίπτωση του αλουμινίου για μηχανουργική επεξεργασία, με περιεκτικότητα σε μόλυβδο έως 1,5 % κατά βάρος, που αναφέρεται στο σημείο 2 α) του παραρτήματος, η Επιτροπή θα κρίνει, έως την 1η Ιουλίου 2007, κατά πόσον πρέπει να επανεξετασθεί η καταληκτική ημερομηνία της εξαίρεσης αυτής, σε συνάρτηση με τη διαθεσιμότητα υποκαταστάτων μολύβδου.

(6) Στην περίπτωση των κελυφών και δακτυλίων εδράνων από μόλυβδο, που αναφέρονται στο σημείο 4 του παραρτήματος, η Επιτροπή θα κρίνει, έως την 1η Ιουλίου 2007, κατά πόσον πρέπει να επανεξετασθεί η καταληκτική ημερομηνία της εξαίρεσης αυτής, ώστε να εξασφαλισθεί η εφαρμογή τεχνολογιών χωρίς χρήση μολύβδου σε όλους τους κινητήρες και τα συστήματα μετάδοσης κίνησης, χωρίς να επηρεάζεται η ορθή λειτουργία τους.

(7) Στην περίπτωση της χρήσης εξασθενούς χρωμίου προοριζόμενες για αντιδιαβρωτικές επιστρώσεις σε συστήματα κοχλίου και περικοχλίου για εφαρμογή σε πλαίσια, που αναφέρονται στο σημείο 13 β) του παραρτήματος, η Επιτροπή θα κρίνει, έως την 1η Ιουλίου 2007, κατά πόσον πρέπει να επανεξετασθεί η καταληκτική ημερομηνία της εξαίρεσης αυτής, ώστε να εξασφαλισθεί ότι δεν πρόκειται να συμβεί τυχαία αποσύνδεση βασικών μηχανικών μερών κατά τη διάρκεια ζωής του οχήματος.

(8) Στην περίπτωση της χρήσης καδμίου σε συσσωρευτές για ηλεκτρικά οχήματα, που αναφέρονται στο σημείο 17 του παραρτήματος, η Επιτροπή θα κρίνει, έως το τέλος του 2007, κατά πόσον πρέπει να επανεξετασθεί η καταληκτική ημερομηνία της εξαίρεσης αυτής, ώστε να εξασφαλισθεί η διαθεσιμότητα εναλλακτικών τεχνολογιών συσσωρευτών και ηλεκτρικών οχημάτων.

(9) Επομένως, πρέπει να τροποποιηθεί αναλόγως η οδηγία 2000/53/ΕΚ,

ΕΞΕΔΩΣΕ ΤΗΝ ΠΑΡΟΥΣΑ ΑΠΟΦΑΣΗ:

Άρθρο 1

Υπό την επιφύλαξη της απόφασης 2005/438/ΕΚ της Επιτροπής ([?]), το παράρτημα ΙΙ της οδηγίας 2000/53/ΕΚ αντικαθίσταται από το κείμενο που παρατίθεται στο παράρτημα της παρούσας απόφασης.

Άρθρο 2

Η παρούσα απόφαση εφαρμόζεται από την 1η Ιουλίου 2005.

Άρθρο 3

Η παρούσα απόφαση απευθύνεται στα κράτη μέλη.

Βρυξέλλες,

Για το Συμβούλιο

Ο Πρόεδρος

ΠΑΡΑΡΤΗΜΑ

«Παράρτημα II

Υλικά και κατασκευαστικά στοιχεία που εξαιρούνται από το άρθρο 4 παράγραφος 2 στοιχείο α)

Υλικά και κατασκευαστικά στοιχεία | Πεδίο εφαρμογής και καταληκτική ημερομηνία της εξαίρεσης | Επισημαίνονται ή καθίστανται αναγνωρίσιμα σύμφωνα µε το άρθρο 4 παράγραφος 2 στοιχείο β) σημείο iv) |

Μόλυβδος ως συστατικό κραμάτων |

1. Χάλυβας για μηχανουργική επεξεργασία και χάλυβας µε επίστρωση ψευδαργύρου, µε περιεκτικότητα σε μόλυβδο έως 0,35 % κατά βάρος |

2 α) Αλουμίνιο για μηχανουργική επεξεργασία, με περιεκτικότητα σε μόλυβδο έως 1,5 % κατά βάρος | 1η Ιουλίου 2008 |

2 β) Αλουμίνιο για μηχανουργική επεξεργασία, με περιεκτικότητα σε μόλυβδο έως 0,4 % κατά βάρος |

3. Κράματα χαλκού, µε περιεκτικότητα σε μόλυβδο έως 4 % κατά βάρος |

4. Κελύφη και δακτύλιοι εδράνων | 1η Ιουλίου 2008 |

Μόλυβδος και ενώσεις μολύβδου σε κατασκευαστικά στοιχεία |

5. Συσσωρευτές | X |

6. Αποσβεστήρες δονήσεων | X |

7 α) Μέσα βουλκανισμού και σταθεροποιητές για ελαστομερή για εφαρμογές διοχέτευσης ρευστών και σε συστήματα μετάδοσης κίνησης, με περιεκτικότητα σε μόλυβδο έως 0,5 % κατά βάρος | 1η Ιουλίου 2006 |

7 β) Συγκολλητικές ύλες για ελαστομερή για εφαρμογές σε συστήματα μετάδοσης κίνησης, με περιεκτικότητα σε μόλυβδο έως 0,5 % κατά βάρος |

8. Υλικό συγκόλλησης σε κάρτες ηλεκτρονικών κυκλωμάτων και άλλες ηλεκτρικές εφαρμογές | X[?] |

9. Χαλκός σε υλικά τριβής των επενδύσεων πέδησης, με περιεκτικότητα σε μόλυβδο άνω του 0,4 % κατά βάρος | 1η Ιουλίου 2007 | X |

10. Έδρανα βαλβίδων | Τύπου κινητήρων που έχουν κατασκευαστεί πριν από την 1η Ιουλίου 2003: 1η Ιουλίου 2007 |

11. Ηλεκτρικά κατασκευαστικά στοιχεία που περιέχουν μόλυβδο σε υάλινη ή κεραμική μήτρα, εκτός της υάλου λαμπτήρων και του εφυαλώματος αναφλεκτήρων | X[?] (για κατασκευαστικά στοιχεία εκτός πιεζοηλεκτρικών σε κινητήρες) |

12. Πυροτεχνικοί ενεργοποιητές | Για τύπους οχημάτων εγκεκριμένους πριν από την 1η Ιουλίου 2006 και ως ανταλλακτικοί ενεργοποιητές για τα οχήματα αυτά |

Εξασθενές χρώμιο |

13 α) Αντιδιαβρωτικές επιστρώσεις | 1η Ιουλίου 2007 |

13 β) Αντιδιαβρωτικές επιστρώσεις σε συστήματα κοχλίου και περικοχλίου για εφαρμογή σε πλαίσια | 1η Ιουλίου 2008 |

14. Ψυγεία απορρόφησης σε αυτοκινούμενα τροχόσπιτα | X |

Υδράργυρος |

15. Λαμπτήρες εκκένωσης και οθόνες πίνακα οργάνων | X |

Κάδμιο |

16. Παχύστρωμες πάστες | 1η Ιουλίου 2006 |

17. Συσσωρευτές για ηλεκτρικά οχήματα | Μετά την 31η Δεκεμβρίου 2008, η διάθεση στην αγορά συσσωρευτών NiCd επιτρέπεται μόνον ως ανταλλακτικά για οχήματα που έχουν διατεθεί στην αγορά πριν από αυτή την ημερομηνία. | X |

18. Οπτικά κατασκευαστικά στοιχεία σε υάλινες μήτρες που χρησιμοποιούνται σε συστήματα υποβοήθησης της οδήγησης | 1η Ιουλίου 2007 | X |

Σημειώσεις:

- Είναι ανεκτή τιμή συγκέντρωσης μολύβδου, εξασθενούς χρωμίου και υδραργύρου έως 0,1% κατά βάρος και ανά ομοιογενές υλικό, καθώς και καδμίου έως 0,01%, κατά βάρος ανά ομοιογενές υλικό.

- Η επαναχρησιμοποίηση μερών οχημάτων τα οποία έχουν ήδη διατεθεί στην αγορά την καταληκτική ημερομηνία της εξαίρεσης επιτρέπεται χωρίς περιορισμούς, δεδομένου ότι δεν καλύπτεται από το άρθρο 4 παράγραφος 2 στοιχείο α).

[1] ΕΕ L 269 της 21.10.2000, σ. 34.

[2] ΕΕ L 194 της 25.7.1975, σ. 39. Οδηγία όπως τροποποιήθηκε τελευταία από την απόφαση 96/350/ΕΚ της Επιτροπής (ΕΕ L 135 της 6.6.1996 , σ. 32 ).

[3] ΕΕ L 170 της 29.6.2002, σ. 81.

[4] ΕΕ L 184 της 17.7.1999, σ. 23.

[5] ΕΕ L 269 της 21.10.2000, σ. 34. Οδηγία όπως τροποποιήθηκε τελευταία από την απόφαση 2005/438/ΕΚ της Επιτροπής (ΕΕ L 152 της 15.6.2005, σ. 19).

[6] ΕΕ L 152 της 15.6.2005, σ. 19 .

[i] Αποσυναρμολόγηση εάν, μαζί µε τον μόλυβδο υπό το σημείο 11, σημειώνεται υπέρβαση της μέσης οριακής τιμής 60 g ανά όχημα. Κατά την εφαρμογή αυτής της ρήτρας, δεν λαμβάνονται υπόψη οι ηλεκτρονικές διατάξεις που δεν έχουν τοποθετηθεί από τον κατασκευαστή στη γραμμή παραγωγής.

[ii] Αποσυναρμολόγηση εάν, μαζί µε τον μόλυβδο υπό το σημείο 8, σημειώνεται υπέρβαση της μέσης οριακής τιμής 60 g ανά όχημα. Κατά την εφαρμογή αυτής της ρήτρας, δεν λαμβάνονται υπόψη οι ηλεκτρονικές διατάξεις που δεν έχουν τοποθετηθεί από τον κατασκευαστή στη γραμμή παραγωγής.»